Papersnake/gushiwen huggingface dataset:
玩月金陵城西孙楚酒楼达曙歌吹日晚乘醉…访崔四侍御
李白（唐代）

昨玩西城月，青天垂玉钩。
朝沽金陵酒，歌吹孙楚楼。
忽忆绣衣人，乘船往石头。
草裹乌纱巾，倒被紫绮裘。
两岸拍手笑，疑是王子猷。
酒客十数公，崩腾醉中流。
谑浪棹海客，喧呼傲阳侯。
半道逢吴姬，卷帘出揶揄。
我忆君到此，不知狂与羞。
一月一见君，三杯便回桡。
舍舟共连袂，行上南渡桥。
兴发歌绿水，秦客为之摇。
鸡鸣复相招，清宴逸云霄。
赠我数百字，字字凌风飙。
系之衣裘上，相忆每长谣。
赵奢
徐钧（宋代）

北山据险最能兵，中外俱闻马服名。
满谓将门还出将，不知有子误长平。
送邵州判官往南
刘长卿（唐代）

看君发原隰，驷牡志皇皇。始罢沧江令，还随粉署郎。

海沂军未息，河兖岁仍荒。征税人全少，榛芜虏近亡。

新知行宋远，相望隔淮长。早晚裁书寄，银钩伫八行。
喜迁莺（太蔟宫，俗名中管高宫同丁基仲过希道家看牡丹）
吴文英（宋代）

凡尘流水。正春在、绛阙瑶阶十二。暖日明霞，天香盘锦，低映晓光梳洗。故苑浣花沈恨，化作妖红斜紫。困无力，倚阑干，还倩东风扶起。

公子。留意处，罗盖牙签，一一花名字。小扇翻歌，密围留客，云叶翠温罗绮。艳波紫金杯重，人倚妆台微醉。夜和露，翦残枝，点点花心清泪。
中秋与内人对月因忆去年今夕 余客闽之南靖海水爆发几致淹没感而赋此
张晋（清代）

去岁中秋剧可哀，长鲸跋浪夜喧豗。耳边风雨□飞急，眼底田庐拉杂摧。

生死已抛成隔世，海天何意赋归来。今宵重话团圞月，烂醉宁辞百罚杯。
乌贼鱼
梅尧臣（宋代）

海若有丑鱼，乌图有乌贼。
腹膏为饭囊，鬲冒贮饮墨。
出没上下波，厌饫吴越食。
烂肠来雕蚶，随贡入中国。
中国舍肥羊，啖此亦不惑。
四料简 夺境不夺人
释正觉（宋代）

厌馀客路忽思家，鬓发春饶尽雪华。月底路歧通著脚，归心未稳隔烟霞。
照镜词赠镊工潘郎
胡奎（元代）

潘郎买得扬州镜，团团比似扬州月。持向扬州住十年，旦暮照人头上雪。

明月楼前问月人，琼花观里赏花春。回头不觉红颜改，对面应嗟白发新。

男儿立功当及早，莫向潘郎镜中老。
题墨兰图
赵孟坚（宋代）

六月衡湘暑气蒸，幽香一喷冰人清。
曾将移入浙西种，一岁才华一两茎。
南乡子·岸远沙平
欧阳炯（五代）

岸远沙平，日斜归路晚霞明。孔雀自怜金翠尾，临水，认得行人惊不起。
水龙吟（春晚）
张绍文（宋代）

日迟风软花香，因人天气情怀懒。牡丹谢了，酴醿开後，红稀绿暗。慵下妆楼，倦吟鸾镜，粉轻脂淡。叹韶华迤逦，将春归去，沈思处、空肠断。

长是愁蛾不展。话春心、只凭双燕。良辰美景，可堪虚负，登临心眼。雁杳鱼沈，信音难托，水遥山远。但无言，倚遍阑干十二，对芳天晚。
小山丛竹四首 其二
董纪（明代）

有仙何必高，神会即嵩华。岷峨纵在前，当使入我跨。
寓吴门十首
陈造（宋代）

官卑责薄得徜徉，漫仕归来味更长。
它日故人多好事，笼鸡载酒未吾忘。
挽月湖二首
危稹（宋代）

诏书屡趣入承明，黄阁前头不肯登。
苦欲归休同野老，本来清净是禅僧。
苔生文塔今成古，影挂山房唤不应。
犹想经行泉石处，倚岩憔悴一枯藤。
可惜
丁开（宋代）

日者今何及，天乎有不平。
功高人共嫉，事定我当烹。
父老俱呜咽，天王本圣明。
不愁唯党祸，携泪向孤城。
和游卫水韵
王越（明代）

管弦声里泛仙舟，笑引壶觞倚舵楼。拖碎白云鱼网去，挂残红日酒旗收。

閒鸥睡起沙头立，落叶飞来水面浮。不是不归归未得，许多诗景苦相留。
任德广通判拉游长松以诗见贻次其韵
李流谦（宋代）

已成倦鸟不知还，碌碌无奇合抱关。
五斗未供鸡鹜饱，一身长占簿书间。
何妨使我留东阁，久自从公仰泰山。
佳句传来浑舍喜，亟将病目洗斓斑。
送太淳长老住明教
释德洪（宋代）

三玄三要古难分，劈破从教剔突崙。父母未生前一笑，言诠不到处重论。

椎开临济百年意，推出汾阳六世孙。何用老婆更饶舌，暗中五色自成文。
秋草
董威（清代）

一抹荒烟锁夕阳，马蹄鞭影总苍凉。可怜无限东风力，不敌西风一夜霜。
简黎道士
陆游（宋代）

满箔吴蚕茧渐稠，四郊膏雨麦方秋。
道人昔是茶山客，病叟新为药市游。
耆旧凋零谁晤语，篇章璀璨尚风流。
兰亭剡曲春光好，倘肯杷从弄钓舟。
輓刘沆
宋仁宗（宋代）

早富经纶业，终成辅弼功。
立朝无党势，为国尽公忠。
此日悲遗直，谁人嗣匪躬。
深嗟亡一鉴，何以慰予衷。
莫如吟
邵雍（宋代）

君臣守以义，父子守以仁。
义失为敌国，仁失为路人。
从辟沪南道中晓征三首
李新（宋代）

貂裘紫帽日程程，不得修途一纸平。
作雪晓天梅萼重，压尘小雨马蹄轻。
随身诗酒三劲敌，入眼山川几画屏。
到日未须投我辖，为烧兰水濯繁缨。
话道
夏竦（宋代）

清净无营即自由，神仙何必待人求。
秦皇多诈死犹讳，汉武穷人老未休。
巨费漫悲徐市药，怪书空验少翁牛。
须知方寸真元意，不在层城十二楼。
醉眠亭
杨蟠（宋代）

江上聊游我未能，羡君长醉卧高亭。
不因鹤唳破残梦，还有凉风吹酒醒。
飞赴山
吕大防（宋代）

最胜西峰下，林梢四望亭。江山观掌握，梁益布丹青。
送许尉子云二首
李吕（宋代）

秦望排空插鉴湖，先生气禀旧东吴。
胸中今古几千载，笔下波澜雄万夫。
彩棒垂门奸自肃，土神应梦昔何殊。
荣归快作朝天计，台阁欢传得巨儒。
临江仙　　逢旧 过嘉定感怀侯研德
吴伟业（清代）

苦竹编篱茅覆瓦，海田久废重耕。相逢还说廿年兵。

寒潮冲战骨，野火起空城。

门户凋残宾客在，凄凉诗酒侯生。西风又起不胜情。

一篇思旧赋，故国与浮名。
王敦素李道夫游两翁轩次敦素韵
释德洪（宋代）

茅檐分首才信宿，佳句俄惊照云谷。两翁諠阒姑置之，银钩勒出鬼神哭。

识君笔力回春工，妙语天成绝雕斸。是时秋阴泼庭户，微月珑璁隔寒竹。

便觉玉川照映人，譬如六月失三伏。深云开轩亦不恶，窗户青红照林麓。

方欣杖履日追随，渐喜并崖村路熟。平生与山寔神会，戏语嘲词杂山绿。

要当终副此轩名，绝境于君岂宜独。悬想青灯夜对床，香火净缘期昔夙。

此诗烦寄谪仙看，要使轩渠笑捧腹。
拟寒山寺 其一○一
释怀深（宋代）

自料七十岁，可期不可期。况今五六十，形骸日渐衰。

正如春暮后，青多红少时。去住呼吸间，佛言真不欺。
答大通偈
释慈辩（宋代）

黑相白相，担枷过状。了不了兮，无风起浪。若问究竟事如何，洞庭山在太湖上。
次韵方蒙仲高人亭
方岳（宋代）

鸥鹭之与侣，竹石之与居。
子虚亡是公，付之渴相如。
与言叙己卯之别
许景衡（宋代）

放逐归来梅子真，江边无限送行人。千钟桑落开新酿，十里梅行正早春。

邂逅喜君方筮仕，经过嗟我倍思亲。惊回十二年前梦，陈迹依然泪满巾。
一斛珠
李石（宋代）

天低日暮。清商一曲行人住。著人意态如飞絮。才泊春衫，却被风吹去。
朝期暮约浑无据。同心结尽千千缕。今宵魂梦知何处。翠竹芭蕉，又下黄昏雨。
八友语
佚名（唐代）

殷颜柳陆，李萧邵赵。
姑苏杂咏 锦帆泾
高启（明代）

水绕荒城柳半枯，锦帆去后故宫芜。
穷奢毕竟输渔父，长保秋风一幅蒲。
哭赵子夷县丞二首 其二
韩淲（宋代）

病阻躬临穴，慇勤寄此哀。严霜著松柏，寒日转蒿莱。

千雨应俱集，一诗惭匪才。致刍徐赵在，亦足慰泉台。
管湖马上
钱时（宋代）

去年跨马西湖曲，画船歌管声相逐。诸友联辔俱绝俗，敲镫微吟山水绿。

今年跨马管家湖，山花欲动山禽呼。安得诸友复联辔，如许野趣苏堤无。

野趣野翁心自可，未必行人总宜我。尔不宜我柰尔何，春风满袖谁当歌。
颖阳元道人虚白庵
李俊民（金朝）

有山心可算，有水耳堪洗。飘飘元逸人，寓意在山水。

勘破人閒世，不听心与耳。一室虚生白，自得吉祥止。
白砂驿作
孔武仲（宋代）

浮云纷纷鏁太清，骤雨肃肃飞中庭。
冰虀脱粟冷稳骨，欲语寂中谁知譍。
辞家十日心甚壮，今日始觉愁肠并。
仆夫聚首亦不乐，泥深滩密尤难行。
长途何意此艰险，彼苍其谁司晦明。
闭门篝灯夜未久，试绕前楹望星斗。
顽阴稍散避青冥，白月飞光临户牖。
推移变熊俄顷间，坐使惨寂成欢颜。
群奴喧喧亦相语，明日快马临关山。
阴亦不可知，晴亦不可必。
尔曹稳眠莫匆匆，清明更待乐方白。
赠郑主事观兑运还京
顾璘（明代）

使君才调出群雄，来试萧何馈饷功。坐运军储轻在掌，笑吞云梦浩填胸。

南征羽檄飞星过，西涨川波洚水同。圣主深宫忧万里，归朝何以献民风。
寄题刘巨卿家六咏·壶天
杨万里（宋代）

其大弥九苍，其小贮一壶。
静观性中天，大小竟何如。
石三峰为示十字云昔日乘龙贵今朝汗马劳为足六句
文天祥（宋代）

云低昏海日，风急沸洪涛。昔日乘龙贵，今朝汗马劳。

纨绮污尘土，珠玉委蓬蒿。若作凄然赋，吾将仆命骚。
九日官舍种竹
洪适（宋代）

独整陈编对北窗，烟云浑欲助凄凉。庭前且使竹交翠，篱下从他菊自黄。

远官只今同旅泊，壮怀谁复问行藏。携壶已失登临便，不待微吟恨夕阳。
别何虞卿谢维翰
罗洪先（明代）

故人有约不得遇，道逢二仲开情素。一笑知为莫逆人，无言更得相忘处。

利器何君正慨慷，谢君比玉温且良。看云满座入山雨，对酒清歌落暮湘。

我欲东归挽不住，乡关杳杳迷烟树。君家更在雁峰南，回缄欲寄谁将去。

与君相别重相期，共向丹丘觅紫芝。年年春雨待消息，此路人间或未知。
上巳日越中与鲍侍郎泛舟耶溪
刘长卿（唐代）

兰桡缦转傍汀沙，应接云峰到若耶。旧浦满来移渡口，

垂杨深处有人家。永和春色千年在，曲水乡心万里赊。

君见渔船时借问，前洲几路入烟花。
题赵庶可山台
戴复古（宋代）

层台高几许，此即会稽图。
一目空秦望，千峰压镜湖。
云烟分境界，城郭限廉隅。
他日传佳话，兰亭与此俱。
五君咏 其三 陈宜中
王昌麟（清代）

与权击佞去，衣冠同太息。依依相送情，壮此桥门色。

既无负天背，何为空奋翼。坐令后来人，弹尔还贾直。
水经注·漯水
郦道元（南北朝）

桑干枝水又东流，长津委浪，通结两湖，东湖西浦，渊潭相接，水结清深，晨凫夕雁，泛滥其上，黛甲素鳞，潜跃其下。俯仰池潭，意深鱼鸟，所寡惟良木耳。
赠毛后军捧 表之京
湛若水（明代）

闭门谢诸贤，吾亦欲无言。毛苌对门居，世契知我焉。

我心如月光，随子朝天行。谁云有凤德？但闻歌楚狂。
游休禅师双峰寺
刘长卿（唐代）

双扉碧峰际，遥向夕阳开。
飞锡方独往，孤云何事来。
寒潭映白月，秋雨上青苔。
相送东郊外，羞看骢马回。
铜雀瓦砚歌一首谢林法曹
刘克庄（宋代）

凉林贼烧洛阳宫，黄屋迁播侨邺中。
兵驱椒房出複壁，帝不能救忧及躬。
台下役夫皆菜色，台上美人如花红。
九州战血丹野草，不闻鬼哭闻歌钟。
时人肆骂作汉贼，相国自许贤周公。
一朝西陵瘗弓剑，帐殿寂寞来悲风。
美人去事黄初帝，家法乃与穹庐同。
繁华销歇世代远，惟有漳水流无穷。
时时耕者钁遗瓦，苏侵土蚀疑古铜。
后来好事斩成砚，平视端歙相长雄。
参军得之喜不寐，携归光怪夜吐虹。
谓宜载宝饷洛贵阳市，顾肯割爱遗山翁。
翁生建安七子后，幼览方册梦寐通。
白头始获交石友，非不磨砺无新功。
复愁偷儿瞰吾屋，窃去奚异玉与弓。
书生一砚何足计，老瞒万瓦扫地空。
夏日金阊返棹
王季珠（清代）

手挈行囊速上船，金阊城外月婵娟。烟笼虎阜钟遥搁，风簸鹅湖梦破圆。

孤椵灯红方便路，四陲雾黑竟糊天。晓星明灭鸡初唱，早有耕氓戽稻田。
空山吟十咏有序 其五 梅花山
王渐逵（明代）

地有梅花非俗境，山栖贤哲是灵基。暗香疏影无边趣，好似罗浮月上时。
闻雁
刘克修（明代）

水落天空秋气清，夜深闻雁过高城。蒹葭水国情偏适，霜雪天涯梦独惊。

弄影每怜干陆羽，离群应作断肠声。天南天北随时度，谁念年年万里行。
兼诸司二首
刘克庄（宋代）

白头忽有印累累，符牒如山退食迟。
但见旋添庭下事，不知屯减集中诗。
句
杨汝士（唐代）

昔日兰亭无艳质，此时金谷有高人。（裴令公居守东洛，

夜宴高酣，公索句，元白有得色，时公为破题，次至汝

士云云。白知不能加，遽裂之，曰：“笙歌鼎沸，勿作

冷淡生活。”元顾白曰：“乐天所谓能全其名者也。”）
访朱季美环谷庄居
李云龙（明代）

寻君谷口路，杖策入孤村。径转方知处，山开忽到门。

阴崖苍树合，幽磴野花繁。向夕凉风起，高斋闻夜猿。
句 其三
詹默（宋代）

下僚窃有随车喜，遥见枝头少女风。
送赵总戎征蛮诗
张瑰（宋代）

早年勋业著平胡，威望堂堂胆气粗。志慕曹彬嗟不伐，才侔充国羡无逾。

九重挂印辞天表，万里提兵出海隅。锦绣龙衣颁内帑，骈蕃燕饮赐中厨。

颜行部曲金为甲，祖道官僚玉琢壶。恋恋重城烟欲暝，依依高垒日初晡。

虹销碧汉闲磨剑，雕落黄云醉倚弧。万灶貔貅移别岸，千艘笳鼓发征途。

淮堤柳暗鸣鶗鴂，庾岭芜香唤鹧鸪。疏雨青油顿穗石，夕阳红帜集苍梧。

雷霆迅扫群妖绝，天地全生百姓苏。露布表闻归史馆，凯旋歌唱入皇都。

龙墀喜拜封侯券，麟阁新开绘将图。千载芳名垂带砺，南荒从此颂无虞。
句
郑清之（宋代）

玉昆相倚带仙风，壁立春前万卉空。
食早荔七首
刘克庄（宋代）

先生受用晚萧然，日晏厨荒突未烟。
说与儿童休懒觅，摘来丹实可加笾。
西江月·一别清风北牖
王之道（宋代）

一别清风北牖，几番明月西楼。断肠千里致书邮。借问近来安否。归路淮山过雨，归舟江水澄秋。佳人应已数程头。准拟到家时候。
冬柳次渔洋山人秋柳韵四首 其三
曹家达（清代）

相逢游子叹无衣，回首攀条往迹非。故国纤腰随日减，长途冷眼看人稀。

九边羌笛愁天远，十月乡心傍雁飞。休向都门问青琐，一般萧瑟与时违。
霜天晓角
刘过（宋代）

宝鉴年来微有晕。懒照容华，人远天涯近。昨夜灯花还失信。无心更唱江城引。

行过短墙回首认。醉撼花梢，红雨飞成阵。拌了为郎憔悴损。庞儿恰似江梅韵。
匡复府
张宪（元代）

扬州都督开三府，十万强兵猛如虎。
骆生长檄魏生谋，大义精忠照千古。
山东豪杰望旌旗，蓄缩江淮立霸基。
莫指金陵图王气，石梁鸦噪髑髅悲。
送颜廷藻归三衢
张孝祥（宋代）

岁事今如此，公归意若何。倚门亲望切，传舍客愁多。

美谶当圆石，仙游看烂柯。一科须俯拾，五字要长哦。
送蔡弥坚西上
林希逸（宋代）

春试新因闰少迟，行行应见柳舒眉。香留丹桂籍中久，名写金花帖上宜。

一榜三魁同我里，重轮六戊属今时。赠言此意殷勤甚，就有安书寄小儿。
玩松竹
滕岑（宋代）

马目在屋南，龙峰在屋北。
南为山所障，北半露山色。
赖有竹与松，足供予燕息。
竹乃前赠栽，种自别墅得。
松长已百年，不知谁所植。
颂一百则 其五十
释重显（宋代）

透网金鳞，休去滞水。摇乾荡坤，振鬣摆尾。千尺鲸喷洪浪飞，一声雷振清飙起。

清飙起，天上人间知几几。
颂四宾主 其十
释印肃（宋代）

大地山河眼里尘，自古至今强立名。只个绝边无缝塔，不曾来往逐人情。
同傅木虚黎惟敬游白云寺
梁有誉（明代）

拂驾凌松梁，扪萝依化城。望穷飞鸟前，殿瞰翔鶤平。

蜿蜿峰相拒，漫漫海东倾。乘危怅有阅，耽寂欣寡营。

良辰值秋期，雾罢天宇晶。素想挹逸风，玄辨触深情。

八解云无端，六喻本来精。真如夙缔念，妙觉愿投诚。

光闪金轮涌，心动法鼓鸣。七灯韬昼焰，二鼠祛夕惊。

浮欢空聚沫，沉照固无赢。业以清净胜，理由冲寂行。

灵氛欲有讯，相从究无生。
秋夕书怀呈戎州郎中
刘兼（唐代）

素律初回枕簟凉，松风飘泊入华堂。谭鸡寂默纱窗静，

梦蝶萧条玉漏长。归去水云多阻隔，别来情绪足悲伤。

霜砧月笛休相引，只有离襟泪两行。

风送秋荷满鼻香，竹声敲玉近虚廊。梦回故国情方黯，

月过疏帘夜正凉。菱镜也知移艳态，锦书其奈隔年光。

鸾胶处处难寻觅，断尽相思寸寸肠。
世尊乞食归放拄杖以手拄颐坐眠赞
释绍昙（宋代）

雪岩曾经苦，勤行七佛仪。
持钵不得食，诈道不闻饥。
六环锡重，无力扶持。
颺下拄颐眠一觉，梦中消息许谁知。
清夜吟
邵雍（宋代）

月到天心处，风来水面时。
一般清意味，料得少人知。
和程仲庸齐安所寄佳作二首 其一
唐桂芳（明代）

萧萧白发遇明时，老我怀人只自知。禁令己孤千石酒，娱情又自一枰棋。

风流赤壁周公瑾，薄倖青楼杜牧之。二子齐安遗迹在，悽凉莫把笛声吹。
书翁卷诗集后
徐玑（宋代）

五字极难精，知君合有名。
磨砻双鬓改，收拾一编成。
泉落秋岩洁，花开野径清。
渐多来学者，体法似元英。
题唐郑虔山居说听图
宋高宗（宋代）

言者不知知者默，此语吾闻于老君。
若道老君是知者，缘何自著五千丈。
陇口作
郭浩（宋代）

陇口山深草木荒，行人到此断肝肠。耳中不忍听鹦鹉，犹在枝头说上皇。
印唐宅效首尾吟
张子翼（明代）

看竹何须问主人，东风和煦草堂春。如屏天远诸峰出，傍户声幽一鸟驯。

池向山头分月晓，石于花圃绣苔匀。眼前佳景宜行乐，看竹何曾问主人。
自白门归望定林有寄
王安石（宋代）

蹇驴愁石路，余亦倦跻攀。
不见道人久，忽然芳岁残。
朝随云暂出，暮与鸟争还。
杳杳青松壑，知公在两间。
寄题刘巨卿家六咏·拙庵
杨万里（宋代）

天下无个事，巧著事便生。
濂溪一赋在，座右不须铭。
菩萨蛮·萧萧几叶风兼雨
纳兰性德（清代）

萧萧几叶风兼雨，离人偏识长更苦。欹枕数秋天，蟾蜍下早弦。
夜寒惊被薄，泪与灯花落。无处不伤心，轻尘在玉琴。
宿山驿
吴商浩（唐代）

文战何堪功未图，又驱羸马指天衢。露华凝夜渚莲尽，

月彩满轮山驿孤。岐路辛勤终日有，乡关音信隔年无。

好同范蠡扁舟兴，高挂一帆归五湖。
尉氏县阮籍啸堂
梅尧臣（宋代）

古城多瘦棘，莽莽连荒台。
不见长啸人，黄土空崔嵬。
北顾蓬池上，枯废生蒿莱。
当时思大梁，还望已徘徊。
今我复怀昔，岂不伤且哀。
鸟呼有遗响，英灵同土灰。
童丱须知 其八
史浩（宋代）

戒杀当知有数端，闻声见死敢加餐。居家自作专因我，虽美还应下箸难。
被旨军前讲和得回
曹勋（宋代）

仗节亲宣诏语还，敢期幼稚得重看。
铁衣冷挂龙鳞静，宝剑高藏玉彘寒。
兵甲从今挽河水，儿孙力与复儒冠。
清闲放意山林下，老援何能更据鞍。
宿彭湖寺怀斯远
赵蕃（宋代）

路仄山崖滑，庭中桂树苍。
骤冲疎雨过，徐步晚风长。
沽酒寻官道，哦诗绕佛廊。
旷怀思我友，林趣忆支郎。
和陶渊明饮酒二十首 其十五
方回（元代）

秋风吹古城，乱山绕荒宅。树影日以疏，沼落见萍迹。

客来觞我菊，献酬殆至百。斜照未云夕，草端露已白。

迁化每如此，不饮真可惜。
采葛谣辰阳道中作
黄衷（明代）

采葛荒山中，泥深葛根短。茅茨四子母，我腹讵得满。

罢丞摄令印，窥我肉可脔。似闻府公慈，欲诉宁尽款。

采葛采葛春不雨，去年不雨食葛苦。食葛苦，命敢辞，只怕丞来葛了时。
早上凌霄第六峰入紫溪礼白鹤观祠
于鹄（唐代）

路转第六峰，传是十里程。放石试浅深，m壁蛇鸟惊。
欲下先襞衣，路底避枯茎。回途歇嵌窟，整带重冠缨。
及到紫石溪，晻晻已天明。渐近神仙居，桂花湿溟溟。
阴苔无人踪，时得白鹤翎。忽然见朱楼，象牌题玉京。
沈沈五云影，香风散萦萦。清斋上玉堂，窗户悬水精。
青童撞金屑，杵臼声丁丁。膻腥遥问谁，稽首称姓名。
若容在溪口，愿乞残雪英。
夏日访贞上人院
朱庆馀（唐代）

炎夏寻灵境，高僧澹荡中。命棋隈绿竹，尽日有清风。

流水离经阁，闲云入梵宫。此时袪万虑，直似出尘笼。
窈窕曲 其二
屈大均（明代）

煌煌芙蕖花，绿叶扶金房。承君爱颜色，努力拒秋霜。
九月八日枕上闻秋风大作有感
程敏政（明代）

鲜飙中夜起，簌簌鸣高林。虚堂耿不寐，斗寒入重衾。

南来今几时，北去当秋深。关河本迢递，岁月仍侵寻。

幸此公事竣，一舸临江浔。松楸郁何许，渺在青山岑。

简书严有期，怅望空沾襟。依稀故园梦，摇落西风吟。

归鸿正南翔，登高一何心。行李戒明发，迥觉霜毛侵。
霅山和丹岩晚春韵
卫宗武（宋代）

未许归船转柁牙，爱山犹峦自山家。
牡丹开尽春无几，狼籍东风杨柳花。
雪霁早行
许及之（宋代）

蓐食挑镫晕，篮舆破晓氛。雪开千嶂日，冰合一溪云。

久客年华度，求官道力分。还乡定春及，物意觉欣欣。
罢官后酬元校书见赠
钱起（唐代）

心期怅已阻，交道复何如。自我辞丹阙，惟君到故庐。

忘机贫负米，忆戴出无车。怜犬吠初服，家人愁斗储。

秋堂入闲夜，云月思离居。穷巷闻砧冷，荒枝应鹊疏。

宦名随落叶，生事感枯鱼。临水仍挥手，知音未弃余。
上元大雪重赋
方岳（宋代）

愁霖半月办此雪，元夕山城特地寒。
顿有园林春富贵，略无灯地夜阑珊。
年饥那得花成市，天巧聊将玉作栏。
百紫千红生意动，不知后土几时乾。
麻姑山送南城尉罗君
曾巩（宋代）

麻姑之路摩青天，苍苔白石松风寒。
峭壁直上无攀援，悬磴十步九屈盘。
上有锦绣百顷之平田，山中遗人耕紫烟。
又有白玉万仞之飞泉，喷崖直泻蛟龙渊。
丰堂广殿何言言，阶脚插入斗牛间。
樛枝古木不记年，空槎枵然卧道边。
幽花自婵娟，林深为谁妍。
但见尘消境静翔白鹤，吟清猿，
雏禽乳鹿往往嗥荒颠。却视来径如缘絙，
千重万叠穷岩峦。下有荆吴粟粒之群山，
又有瓯闽一发之平川。世路俯仰多拘牵。
偶来到此醒心目，便欲洗耳辞嚣喧。
罗夫子，一日远补东南官。
爱此层崖峻壑之秀发，开轩把酒可纵观。
喜此披霄插汉之夐起，出门举足得往还。
罗夫子，一尉龙蛇方屈蟠。
此邦人人衣食足，阖境年年枹鼓闲。
几案剸裁得休暇，山水登蹑遗纷烦。
我行送之思故园，引领南望心长悬。
绝句二首 其二
王特起（金朝）

鸟语留春春巳回，落花随意卧苍苔。清明寒食因循过，萱草蔷薇次第开。
送陈掌教之闽中
苏仲（明代）

杨震香名重，边生午夜闲。铎鸣风教响，应起觐天颜。
折枝芙蓉
姚绶（明代）

芙蓉花，隔江水，美人盈盈几千里。
何年濯锦堕新红，水面西风吹不起。
我欲牵之在木末，方舟翻愁江水阔。
芙蓉花，似人面，柳眉不在秋时见。
墨池为尔闲写生，鸳鸯锁合长生殿。
重咨嗟，芙蓉花，掷笔浩歌行踏沙。
清平乐·别来春半
李煜（五代）

别来春半，触目柔肠断。砌下落梅如雪乱，拂了一身还满。(柔肠断 一作：愁肠断)
雁来音信无凭，路遥归梦难成。离恨恰如春草，更行更远还生。
游城南即事二首
王安石（宋代）

神奸变化久难知，禹鼎由来更不疑。
螭魅合谋非一日，太丘真复社亡迟。
寄题九华苏君明甫梦牛亭
方回（元代）

融融泄泄非烟雾，金门玉堂严陛枑。上帝高居朝百灵，神人真官俨无数。

九华种德萱堂仙，许傍红云听韶頀。琼林宴罢偃霓旌，诏赐麒麟引归路。

似牛非牛斯何祥，梦觉生此玉树郎。渥洼汗马实非马，洛洞髯珠谁谓羊。

天上真龙世莫测，例晦头角韬晶光。梦中之牛颇类此，岂果啖刍甘服箱。

忠臣事君比蝼蚁，慈父爱子号豚犬。鸠雎夫妇雁兄弟，托物取象意微婉。

冉耕伯牛司马牛，大贤名字何赫烜。得非此母奇此儿，他年负重能致远。

绣舆羽卫归蓬莱，奇徵异兆犹昭回。作亭大刻梦牛记，银黄上冢兼荣哀。

函关道士驾西迈，万岁树精焉在哉。邂逅便当知止足，拽转鼻头归去来。
乙酉元日
方回（元代）

摩挲老面受春风，肯为吹将鬓雪融。
自合居乡充父老，尚堪开学教儿童。
官身历险元如梦，诗律从宽渐开源。
有菜可羹花可赏，未妨日日酒频中。
大行太皇太后挽辞 其二
郭琇（清代）

枢星不复见，犹自恋慈帷。抚有河山胜，长含风木悲。

璇宫香未散，珍膳视无期。依旧春光遍，青芝发九枝。
坊市迎神谣 其六
李之世（明代）

勾阑选妓一齐陈，若个当头出手新。我亦逢场同作戏，不须更讶闹场人。
夜泊凤凰山闻鸟啼有感
顾清（明代）

吴蚕三眠欲上山，吴禽夜啼吻欲乾。啼言摘山须看火，天欲明时啼更苦。

伤弓伤虎人物同，此鸟前身是蚕女。青楼美人红锦帷，歌舞归来月已低。

银釭斜明照春睡，问著摘山浑不知。
宫词
张公庠（宋代）

闹紫繁红裹绿枝，一翻风雨尽离披。
瑞香旬占深兰暖，帘外春寒都不知。
唐乐府十首·祝河水
刘驾（唐代）

河水清瀰瀰，照见远树枝。征人不饮马，再拜祝冯夷。
从今亿万岁，不见河浊时。
送春
楼钥（宋代）

飞花一片减风光，不待红稀意已伤。
今岁余春能几许，浮生此日更须忙。
陇头有雨麦初秀，林下无人兰自芳。
夜倚疎棂诵佳句，好风如水月如霜。
八音诗 其一
孔平仲（宋代）

金风荡炎暑，六合气已清。石崇南山高，晨起见峥嵘。

丝垂虫就茧，彼各有所营。竹实不足饱，凤凰尚饥鸣。

匏瓜固贱草，引蔓上高城。土地之所宜，结子如瓶罂。

革带守空文，岁月逝可惊。木落行且秀，欣欣候春荣。
有喜真爱亭梅花开走笔呈转庵
许及之（宋代）

小园饶胜事，僮仆竞欢哗。梅绽凌寒树，枝繁照水花。

病身俄勿药，诗思顿萌芽。急报南邻友，新篘可当茶。
宣州杂诗二十首
梅尧臣（宋代）

昭亭万仞山，古庙半山间。
赛雨使君去，钓潭渔父闲。
蕨肥岩向日，竹暗垅连关。
北望高楼上，南飞鸟自还。
唐时回铜器恭和圣制元韵
刘纶（清代）

高衡敦鬲广槃匜，回部初通纪范时。今日为收瓯脱兆，当年或范蹛林遗。

两言已可雷纭辨，九译犹难镂错知。效赆应同帝青钵，俘余金像薄车师。
哭襄勤伯鄂公
袁枚（清代）

听筑长围几万重，将军匹马独临戎。天山扫雪兵犹战，青海啼乌帐已空。

拜表泪流秋草上，弯弓弦断夕阳中。男儿欲报君恩重，死到沙场是善终。
上元禁乐
胡宿（宋代）

此夜重城凤脑寒，放游车马接通阛。汉祠歌罢天坛冷，钧奏声沈帝所閒。

红蜡枉残春色里，青楼空占月明间。仙壶定有寻芳处，公子雕鞍两两还。
缺题
许成名（明代）

藕花塘上雨霏霏，无数莲房著水垂。羞见鸳鸯交颈卧，却将荷叶盖头归。
代良夫人二首
黄榦（宋代）

早岁为儒读国风，夫人高节有谁同。
至今桑梓传家法，便说蘋蘩力妇功。
闺内衾裯长自苦，堂前滫瀡得能丰。
欲知淑德碑何在，只听乡人叹息中。
送强甫赴惠安六言十首
刘克庄（宋代）

古云若保赤子，亦曰如烹小鲜。
雉驯万物遂性，犬吠一村废眠。
齐云楼砖砚
王嘉禄（清代）

月华泠浸吴城树，一片紫云飞不去。霜寒碧甃埋鸳鸯，土花蹙鳞融麝香。

朱甍绮檐挂参斗，元和使君来置酒。满阑芍药啼春红，山头鲤鱼飞化龙。

绿墀香尘印罗袜，可怜焦土阿房宫。鬼镫散萤寒贴贴，灰蝶栖烟抱黄叶。

铜爵香姜共尔愁，玉蟾泪滴凝清秋。
句
韩忠彦（宋代）

风开笑颊轻桃艳，雨带啼痕白玉容。蝶舞只疑残雪压，月明惟觉异香浓。
僧舍小山三首
晁冲之（宋代）

此老绝潇洒，久参曹洞禅。
胸中有丘壑，左手取山川。
树小风声细，岩深日影圆。
江湖不归客，相对一茫然。
村居
朱雍模（清代）

村绕菰田僻，门依竹埒斜。一泓沈碧树，三径上秋花。

岂是高人宅，犹然野老家。年来菊篱外，亦复艺桑麻。
题福州天王阁
徐夤（唐代）

绝境宜栖独角仙，金张到此亦忘还。三门里面千层阁，

万井中心一朵山。江拗碧湾盘洞府，石排青壁护禅关。

有时海上看明月，辗出冰轮叠浪间。
天台玉汉桥道院八咏 其一 玉溪桥
吴当（元代）

玉溪浮采鹢，金锁贯晴虹。自是知津者，能成利涉功。
减字木兰花·天真雅丽
苏轼（宋代）

天真雅丽。容态温柔心性慧。响亮歌喉。遏住行云翠不收。妙词亮曲。啭出新声能断续。重客多情。满劝金卮玉手擎。
洞仙歌（寿外舅）
卢祖皋（宋代）

扁舟入浙，便有家山意。全胜轺车驾边地。爱官尘不到，书眼争明，称寿处，春傍梅花影里。

平生丘壑志，未老求闲，天亦徘徊就归计。想叠嶂双溪，千骑弓刀，浑不似、白石山中胜趣。怕竹屋梅窗欲成时，又飞诏东山，谢公催起。
太平吟
邵雍（宋代）

天下太平日，人生安乐时。
更逢花烂漫，争忍不开眉。
自天封登华顶将自桐柏以归土人谓之望海尖
韩元吉（宋代）

连天松影转崔嵬，夹道桃花迤逦开。便觉胸中有东海，不知脚底是三台。

閒云自作千峰雨，流水真成万壑雷。唤起吹笙王子晋，夜深乘月上琼台。
平淮西碑
邓汉仪（清代）

雪夜功成罢鼓鼙，昌黎碑版照淮西。文章何意开谗妒，妇女偏能窃品题。

易代磨崖争日月，当年奋笔扫鲸鲵。只今苍碣斜阳外，频见游人驻马蹄。
因学者问生死到来如何抵当答以四偈
释梵琮（宋代）

生死到来何抵当，石人头上忽生疮。
这些痒处才挠著，便向人前孟八郎。
和宇文汉州
魏了翁（宋代）

房公胸中妙刀尺，剪刻玻璃贮寒碧。今侯著楼于其上，竹色荷光得良觌。

诗来殷勤问故侯，别日虽赊情转密。因思当年飞盖游，鸥鹭不惊潜鲤出。

春浓雪絮人影乱，秋老云松半天屹。苏公二十四桥月，尚爱西湖风月夕。

江山好处馀恋嫪，纵不即人人自即。况今檐撩云与齐，激楚高歌友朋集。

向来寒乞翻自嗤，诗扫黄泥已无迹。功名老我后加鞭，文字馀人先夺席。

欲搜万象供刻画，自有此湖难此笔。终当为君记斯游，摹写苍颜真六一。
春睡图（丁未春）
文太青妻（明代）

烟轻红玉重，惊鸟别湖桥。
徐起说清梦，如风啭绛桃。
评花
舒岳祥（宋代）

我欣牟莟重，君喜菜花黄。露浥齑菹味，风摇饼饵香。

均为资食品，乍可少羹汤。若论充冬蓄，何如续夏粮。

书生有定禄，百瓮亦须尝。
十六字令 丁酉元日为富华画扇补题
吴湖帆（清代）

梅。先向百花头上开。江南好，明日报春来。
禽言六首 其六 看蚕看火
顾璘（明代）

蚕生于原，匪温斯瘅。火以炀之，烈则杀我。尔将崇利，毋贻我祸。

既看我蚕，请看尔火。
长句寄叔方先生
张简（宋代）

卢橘花开梓树疏，故人安稳在楼居。
翠眉狎坐春行酒，绛帐悬楼夜读书。
未必醉来忘简寂，只缘老去尚高虚。
离群应念任舂者，道远天寒欲命车。
与韩子苍六首 其三
释德洪（宋代）

盘珠走处无留影，百计推寻摸意根。酬汝欲心颠倒见，哆啝元不是无言。
二诗寄德粲并简内观诸友
朱槔（宋代）

春风本自掣肘去，那更病留过一旬。
满眼山川虽不改，连天桃李已成尘。
银河谁与洗兵马，宝唾安能泣鬼神。
怅望故人分雪此，飞云落日在纶巾。
游孙山观祭李介节先生祠和纪半樵韵
朱逵吉（清代）

出北探薇径，墙东避世天。龙腥流笕细，蟹眼沸垆圆。

尚挟云胥恨，真同徐市仙。梅花黄叶里，村酒酹年年。
离蔡州
郑獬（宋代）

风吹醉面出南州，两行红裙立马头。
已过落花时节晚，不须再拜苦相留。
木兰花·秋千院落重帘暮
晏几道（宋代）

秋千院落重帘暮，彩笔闲来题绣户。墙头丹杏雨余花，门外绿杨风后絮。
朝云信断知何处？应作襄王春梦去。紫骝认得旧游踪，嘶过画桥东畔路。
流花亭
高述（宋代）

翚檐临古岸，玉砌近重闉。指点寻仙路，留连劝酒人。

水流还似旧，花落又逢春。客到此亭下，眷言休问津。
夏日杂言 其二
许继（明代）

濯濯思去垢，不必江海流。君看一勺泉，净涵千顷秋。

炎风尘满道，胡乃从远游。归将散余发，笑卧云林幽。
楞严六根·非身觉触
释慧远（宋代）

舜若多非身觉触，闭门塞户栽荆棘。
邈得虚空恰似渠，似渠也是闲相识。
送吕周辅宗丞守崇庆
楼钥（宋代）

旧矣唐安郡，龙潜府号新。
当年一绛帐，今日两朱轮。
民意来何暮，仁声暖似春。
剑南毋恋却，鳌禁要词人。
偈
释法淳（宋代）

半夜逾城景象虚，雪山深处觜卢都。
直饶一见明星悟，已是当时不丈夫。
送春曲
李新（宋代）

东君欲去繁华灭，城南把酒聊相别。
云旗风驾不可亲，但见杨花飞似雪。
杨花送君无返期，高台望断夕阳低。
归来客散深院静，门前绿暗啼黄鹂。
归来到红梅下有感
吴芾（宋代）

惜花端拟醉花时，不谓花开失素期。
去日横枝才蓓蕾，归来满素已离披。
虽知胜赏输同舍，尚爱余芳绕曲池。
花亦念予情不浅，更留残萼索题诗。
秋夜坐竹下口占示净成诸子四首 其三
释函是（明代）

往返含鄱路，鸠材作栋梁。他时茅殿月，此日草头霜。

莫笑买山拙，应怜避世狂。请看秋雁影，随意上潇湘。
依梅澥先生题扇元韵奉和
金朝觐（清代）

每愧庸庸被奖旌，相逢心许若平生。风吹野草鸣宾鹿，春满乔林度小莺。

讲艺自能消客气，忘形更复重交情。骊歌写作绳头字，犹幸年来老眼明。
监试院秋夕无聊得日华寄诗
李洪（宋代）

杰屋青灯夜不眠，诵君佳句喜跫然。
别来已觉三秋远，书到难凭一雁传。
浓淡西湖真在眼，钧枢东阁况蒐贤。
徒劳屡起江乡兴，归钓槎头缩颈鳊。
台湾竹枝词 其十七
谢金銮（清代）

豆荚花开落地生，铜缸膏火万家明。䕸灰犹作春畦粪，广注周官土化名。
咏区用孺太史邸中双槐 其一
张萱（明代）

坐爱双槐荫，庭昏未夕天。深枝群乳雀，密叶响高蝉。

影碎花砖日，晴分御苑烟。最宜閒对处，朝罢枕书眠。
偈颂七十一首
释了惠（宋代）

六年心念已灰寒，几欲求闲不得闲。
今日不求闲自至，一枝藤占几江山。
寄唐云芝兼怀同游诸子
何椿龄（清代）

苜蓿满城秋，秋风不扫愁。此心如落木，何处是绵州。

之子殊难见，斜阳一倚楼。应还思锦里，诗酒旧同游。
十一月十五日忽苦
岳珂（宋代）

君不见东坡昔步虎溪月，夜听溪声广长舌。溪声不断流不枯，此段磊落真丈夫。

一生吾伊换喑呜，嗟哉三寸予岂无。公子搢绅陈礼法，枕曲无思噤如蛤。

辩士说客谈纵横，叱牛惟解供力耕。尔来更自作奇痛，昼苦吟呻夜妨梦。

伏床啜粥犹漓浪，脔肉持将堪底用。太仓受禾三百廛，大官烹羊俱鼎膻。

瀛洲给膳称学士，饱食端居今六年。生平元不负此舌，欲办一奇了无说。

更憎此舌工负予，乃复累我七尺躯。鸱夷榼载鸬鹚杓，向口低眉辄前却。

齿牙助桀复摇落，误杀流涎孤快嚼。仰天大笑绝冠缨，舌兮腹兮谁重轻。
腊中作
李中（五代）

冬至虽云远，浑疑朔漠中。劲风吹大野，密雪翳高空。

泉冻如顽石，人藏类蛰虫。豪家应不觉，兽炭满炉红。
贞女桥
朱华庆（元代）

月明华表映丝萝，恨却双星未渡河。千古鹊桥如梦里，只看危石砥狂波。
望京馆
王珪（宋代）

一从绝漠返朱轮，便有东风逐去尘。
和气旋成燕谷暖，使华重照苏门新。
山川如避中原执，天地应酣上国春。
二月塞亭行欲尺，初花犹未识归人。
题它山善政侯庙
史弥宁（宋代）

粲晓轻舠掠水飞，趁闲来款长官祠。
云峦著色四时画，石濑有声千古诗。
华黍几沾膏泽润，基棠长起后人思。
渠伊不尽为霖意，除却梅龙谁得知。
读韩孝廉如琰讨闯贼檄 其二
屈大均（明代）

天下真司命，其惟孝与忠。春秋先讨贼，草莽亦兴戎。

飞檄惊中夏，椎心振上穹。无论成与败，得死是英雄。
谢刘本玉先生惠簟
王学（宋代）

南朝笛竹蕲为良，织成文簟琉璃黄。
旧物正尔冷如铁，此君无奈寒如霜。
山斋溽暑正六月，野人清梦迷三湘。
卷舒随分且藏节，作诗为报刘中央。
谢郑德进惠种瓜叠韵三绝 其二
林熙春（明代）

初夏蝉鸣两部蛙，乾坤老我度年华。何来冰谷龙蹄种，犹胜安期枣似瓜。
伤双燕
佚名（宋代）

燕燕于飞春欲暮，终日呢喃语如诉。
但闻寄唳来潇湘，不闻有如如烈妇。
夏氏狂儿好游猎，弹射飞禽类几绝。
梁间双燕术泥至，飞铁伤雄当儿戏。
雌燕视之兀如凝，不能人言人不知。
门前陂水清且泚，一飞径溺澄润底。
伤哉痛恨应未休，安得化作吕氏女，
手刃其头报夫仇。
和李子仪韵四首
吴芾（宋代）

我已成衰谢，传家在此儿。
俄然闻感疾，至欲别呼医。
愁绪浑无奈，忧心只自知。
如今安乐也，有酒任盈卮。
北归昼渡海风便波平尤觉奇绝成五绝句 其五
李纲（宋代）

平生奔走畏江湖，暮齿来乘海上桴。自哂井蛙真见小，望洋向若一卢胡。
一剪梅·雨打梨花深闭门
唐寅（明代）

雨打梨花深闭门，孤负青春，虚负青春。赏心乐事共谁论？花下销魂，月下销魂。(孤负 一作：忘了；虚负 一作：误了)
愁聚眉峰尽日颦，千点啼痕，万点啼痕。晓看天色暮看云，行也思君，坐也思君。
十六渡
钱时（宋代）

颇闻十六渡，客子良间关。
一雨落涧谷，湍气怒潺潺。
我来属秋晚，霜叶初斓斑。
窈窕行竹舆，鸣禽相与闲。
複岭互交锁，浅濑随回湾。
路断一罅通，石磴危跻攀。
时见荷锄者，行歌语蛮蛮。
采山有薇蕨，结庐有茅菅。
安知避世人，不曾巢其间。
何时一枝筇，溯流到黄山。
桃源事荒怪，谁谓非人寰。
中秋夜宿光州陈寨驿
廖刚（宋代）

南来无侣路三千，八月荒村看月圆。独酌不成眠未得，静随寒影落天边。
晚春高唐道中得丁中丞朱方伯书有述
尹台（明代）

细麦新桃带远林，驱车古道暮烟深。三春倦客江关思，千里浮云海岱阴。

片月几悬清夜梦，尺书欣见故人心。东南倚剑同孤抱，怅望空为梁甫吟。
夏日盆荷阶葵芬敷率尔成句
李梦阳（明代）

候及名丛每自芳，物华渍暑倍年光。出波翠盖枝枝静，入院丹心朵朵香。

向日岂期回俗眼，折筒聊得洗诗肠。不应种近榴花夺，绕槛巡池泪数行。
感皇恩
王千秋（宋代）

天气过烧灯，初闲人倦。晓色曈咙绣帘卷。聚星歌扇，一簇雪香咙软。寿杯争要把，从他满。

低低笑祝，年龄遐远。息驾无由遂公愿。东风吹喜，又做眉黄一点。便参鹓鹭入，常朝殿。
登黄鹤楼
刘鉴（宋代）

西风吹我登黄鹤，白云半在阑干角。
题诗不见旧时人，惟见青山俯城郭。
萋萋芳草鹦鹉洲，江水衮衮来无休。
岁月俯仰成春秋，古人今人无限愁。
癸酉春暮钟信甫寄诗次其韵
马廷鸾（宋代）

精诚可使岳云开，浊世狂澜挽不回。
苍狗白衣从物变，青山流水唤人来。
交游莫作宣明面，气燄终成内史灰。
我有长波一归艇，枕书春睡兴悠哉。
大司空曾公见招以病乞改别约集杜
唐伯元（明代）

此生已愧须人扶，细学何颙免兴孤。岂有文章惊海内，几回书札待潜夫。

尊当霞绮轻初散，酒忆郫筒不用酤。不是尚书期不顾，五陵佳气无时无。
师竹由东阳携石洞贻芳卷过访，偕饮酒楼，转至戴海门笠青家，夜归书赠师竹 其四
许传霈（清代）

灯灺懒不归，归来人睡足。悄然见卷书，清气扑眉目。

展读消酡颜，郭洞逢石屋。贻芳终古芳，紫阳花不独。

我本林泉癖，五载梦魂熟。客兮明日行，尔音无金玉。
贺丘子从迁居
陈藻（宋代）

老夫昨者亦迁居，只是他人借屋庐。
道义交亲无罣碍，妻孥虑远自嗟吁。
乃翁能殖千金去，令子均分甲第余。
醉卧市心年月久，南桥依旧赋归欤。
竹素山房小饮南徐唐正方善歌吴伶以长箫和之
仇远（元代）

少时闻箫白玉台，一曲未终丹凤来。
金濑空明秋水浅，妙音久不闻蓬莱。
吴下老伶燕中回，能以北腔歌落梅。
红尘筝笛耳一洗，便觉箜篌愤抑琵琶哀。
朱方臞仙古音律，宫长羽短随剪裁。
小春梅柳参差开，肯待羯鼓花奴催。
我辈钟情忘尔汝，浊醪妙理惟醱醅。
晚风吹寒夕阳下，有酒不饮令人咍。
今人青眼映山水，古人白骨生莓苔，
不如相聚常衔杯。呜呼五公七相安在哉，
不如相聚常衔杯。
方时敏见和再作属时敏
程俱（宋代）

世上窘边幅，如公患才多。欲方曹刘驾，似恐不啻过。

居然东吴瑞，岂但异亩禾。试令南宫直，文采照锦窠。

华发乃未遇，高花绕青萝。千载鸢肩生，低头客常何。

一朝风云上，顾岂求监河。勉旃安固穷，聊复曳屣歌。
景卢自右史假北门出疆再用前韵
洪适（宋代）

汉节螭坳出，青毡映父兄。天方摧丑虏，人已望神京。

使指今兹重，边尘定可清。归来陈口伐，莲烛问严更。
陈推官幽居十咏 其一 彭蠡归舟
王炎（宋代）

三老樯边尔汝，颇疑居士知津。赖有白鸥无恙，肯来迎棹相亲。
奉答张寺丞再招游薛园
韩维（宋代）

名都富游践，所历多异境。
贪奇事穹览，一过不再省。
兹园独勤来，三尽昼刻永。
目清林叶净，耳快石泉冷。
如钱拾蟹壳，比针玩鱼影。
苦耽幽事乐，常使归思耿。
再招发新章，吾驾促当整。
赴职西川过便桥书怀寄同年
吴融（唐代）

平门桥下水东驰，万里从军一望时。乡思旋生芳草见，

客愁何望夕阳知。秦陵无树烟犹锁，汉苑空墙浪欲吹。

不是伤春爱回首，杏坛恩重马迟迟。
惜罇空(敦煌版)
李白（唐代）

君不见黄河之水天上來，奔流到海不复回。
君不见床头明镜悲白发，朝如青云暮成雪。
人生得意须尽欢，莫使金罇空对月。
天生吾徒有俊才，千金散尽还复来。
烹羊宰牛且为乐，会须一饮三百杯。
岑夫子，丹丘生，与君歌一曲，请君为我倾。
钟鼓玉帛岂足贵，但愿长醉不用醒。
古来贤圣皆死尽，唯有饮者留其名。
陈王昔时宴平乐，斗酒十千恣欢谑 。
主人何为言少钱，径须沽取对君酌。
五花马，千金裘，呼儿将出换美酒，与尔同销万古愁。
送陆侍御馀庆北使
沈佺期（唐代）

古人贵将命，之子出輶轩。受委当不辱，随时敢赠言。

朔途际辽海，春思绕轘辕。安得回白日，留欢尽绿樽。
寄意三绝 其三
胡仲弓（宋代）

井底银瓶事已非，鸳鸯打散鸭惊飞。千金莫试秋胡妇，持向青楼买笑归。
答和江子我 其四
程俱（宋代）

欲知黄鹤山中客，便是芙蓉室里僧。不比妙高穷老圃，堆豗懵懂百无能。
谒和靖祠
张炜（宋代）

先生遗隐迹，年古路荒凉。
鹤唤诗魂去，梅留姓字香。
孤山应似书，荐菊谩流芳。
翻作西湖梦，骚人为断肠。
郊庙歌辞。汉宗庙乐舞辞。灵长舞
佚名（唐代）

天降祥，汉祚昌。火炎上，水灵长。建庙社，洁蒸尝。

罗钟石，俨珩璜。陈玉豆，酌金觞。气昭感，德馨香。

祗洛汭，瞻晋阳。降吾祖，福穰穰。
鹧鸪天 高峣岸梅，句用鸟兽字
杨慎（明代）

鱼尾红霞海影摇。碧鸡腊信上梅梢。涂黄巧学蜂腰细，匀粉俄惊蝶翅飘。

龙竹瘦，鹤松翘。相和兰麝绮香销。龟城春色添乡梦，想见枝头绿凤么。
题日惺斋为杬上舍封兼似乡进士郑世迪
湛若水（明代）

日惺名尔斋，尔心日了了。天理日流行，天运日旋绕。

心日日日惺，神理日日妙。一惺明德昭，太虚游八表。

退藏外昭心，声臭不闻睹。惺惺斯不惺，长夜何时晓？
折杨柳
薛蕙（明代）

三月卢龙塞，沙中雪未干。
朝来折杨柳，春色忆长安。
宝鼎现（筠翁李似之作此词见招因赋其事，使歌之者想像风味如到山中也）
张元干（宋代）

山庄图画，锦囊吟咏，胸中丘壑。年少日、如虹豪气，吐凤词华浑忘却。便袖手、向岩前溪畔，种满烟梢雾箨。想别墅平泉，当时草木，风流如昨。

瘦藤闲倚看锄药。双芒鞋、雨后常著。目送处、飞鸿灭没，谁问蓬蒿争燕雀。乍霁月、望松云南渡，短艇欹沙夜泊。正万里青冥，千林虚籁，从渠缯缴。

携幼尚有筠丁，谁会得、人生行乐。岸帻纶巾归去，深户香迷翠幕。恐未免、上凌烟阁。好在秋天鹗。念小山丛桂，今宵狂客，不胜杯勺。
登白纻山作二首 其一
林枝桥（明代）

桓公酣宴地，罗绮骄春丛。舞态馀回雪，歌声逗结风。

宾客三千馀，杂沓待鸣钟。繁华能几时，转瞬成蒿蓬。

双鹤阵云寂，丹凤梁月空。时时见樵牧，指点认故宫。

驰景信靡停，秉烛亦已悤。寄谢世间人，为乐及从容。
早春自述
马中锡（明代）

杏花雨过柳花风，睡起凭阑酒正中。
一碗午茶鏖醉北，半溪春水带愁东。
泥香乳燕窥帘入，巢拙鸣鸠借树同。
试问春光还几许，少年人病已成翁。
和沈盦守岁感赋用元遗山甲午除夕诗韵
劳乃宣（清代）

发愤谁能识史迁，无言我欲效焦然。浮云身世离群雁，逝水光阴下濑船。

旧岁几人思汉腊，寒宵有鹤话尧年。山中甲子今何日，醉读《离骚》独问天。
春日呈{左山右肃}岩
朱南杰（宋代）

朝来惭愧又逢春，总把官身换客身。
堤柳未归新气象，窗梅犹带旧精神。
村居牢落谁沽我，吏醉清闲却笑人。
打叠故书排日去，一樽随意踏芳尘。
重阳前数日微暑小雨遂凉二首 其一
孙觌（宋代）

小雨送残暑，新凉入郊墟。丹叶互明灭，玄云时卷舒。

行蚁尚移垤，盘蜗已伏庐。翛翛风响变，零落扇思疏。
桐花
白居易（唐代）

春令有常候，清明桐始发。何此巴峡中，桐花开十月。

岂伊物理变，信是土宜别。地气反寒暄，天时倒生杀。

草木坚强物，所禀固难夺。风候一参差，荣枯遂乖剌。

况吾北人性，不耐南方热。强羸寿夭间，安得依时节。
立春前一日作
陆游（宋代）

开年化日己舒长，渐见风和乌变吭。
冒土萓芽抽嫩绿，拂桥柳色弄轻黄。
重温寿酒屠苏酽，探借春盘饼饵香。
不入城门今几岁，遥知车马正匆忙。
州宅十二咏 庆朔堂
王十朋（宋代）

昔日栽花者，官移花未开。旧花今岂在，犹说范公栽。
山中书怀寄张建封大夫
秦系（唐代）

昨日年催白发新，身如麋鹿不知贫。

时时亦被群儿笑，赖有南山四老人。
留别吉州太守宗人迈
滕倪（唐代）

秋初江上别旌旗，故国无家泪欲垂。千里未知投足处，

前程便欲听猿时。误攻文字身空老，却返渔樵计已迟。

羽翼凋零飞不得，丹霄无路接差池。
寄游边友人
释文珦（宋代）

念君为远役，日日为君愁。
直道无知已，身贫难自由。
角吹关月晓，鼙动碛霜秋。
想亦怀归切，慈亲雪满头。
与张朗帅同作
姚庆恩（清代）

孤鸿啼月不堪闻，葱岭榆关障宿氛。漏网尚稽铜马贼，射潮遥忆水犀军。

才如白傅犹沦落，手缚乌孙告大勋。烟水五湖原有约，让人凭吊望诸君。
赠从弟弘元时为中军功曹住京诗
谢灵运（南北朝）

于穆冠族。
肇自有姜。
峻极诞灵。
伊源降祥。
贻厥不已。
历代流光。
迈矣夫子。
允迪清芳。
正月强半梅犹未开黄仲秉作诗嘲之次韵
张栻（宋代）

水边疎影几人知，尚喜诗翁到未迟。
怪得寻花心眼别，去年曾赋上林枝。
学诗 其二
吴可（宋代）

学诗浑似学参禅，头上安头不足传。跳出少陵窠臼外，丈夫志气本冲天。
世事
陆游（宋代）

世事说来犹可厌，宦情梦里亦应无。
山林已结三生愿，朝市谁非九折途？醉舞杯盘无藉在，狂吟风月不枝梧。
何人今擅丹青艺，为画苏门长啸图？
同玉鱼过肇伯饮感赋
潘陆（清代）

门前桥影漾江流，几度吞声哭故侯。公子苦饥还置酒，老夫向晚且停舟。

百年天地倾朋党，十载逋逃任马牛。漠漠海云连朔气，又惊初雁过吴洲。
酴醾
刘子翚（宋代）

颠风急雨退花晨，翠叶银苞照眼新。
高架攀缘虽得地，长条盘屈总由人。
横钗素朵开犹小，扑酒余香韵绝伦。
唯有金沙颜色好，年年相伴殿残春。
双流旅舍
陆游（宋代）

每因髀肉叹身闲，聊欲勤劳鞍马间。
黑矟黄旗端未免，会冲风雪出榆关。
宫词十首 其五
卢秉（宋代）

花蒂流金水，知从秘苑来。春风如解意，不敢起纤埃。
咏烛效齐梁体分寒字
王禹声（明代）

乍见龙衔照，宜将月并看。树底宵疑昼，风前泪不乾。

检书烧渐短，刻韵和应难。流萤暗中度，秪觉画屏寒。
拟古诗
萧统（南北朝）

晨风被庭槐，夜露伤阶草。雾苦瑶池黑，霜凝丹墀皓。

疏条索无阴，落叶纷可扫。安得紫芝术，终然获难老。
题六宜堂
陈造（宋代）

昔人厌俗心，宁取无肉瘦。
平时眼为青，绿士须客右。
立节自修竦，适用兼庇覆。
君家所居堂，音响不待叩。
千沟荫百椽，一一渭川秀。
公今王元之，好尚如授受。
记楼赋此堂，异声同一咮。
心谋耳目适，所乐壹能副。
昔人言外意，泥一乃百漏。
拘拘六者间，未见脱科臼。
我此小盘礴，万境欻通透。
徐步寒玉琤，长谣灵籁奏。
主人信清绝，此君旧幽茂。
并策超俗勋，醉墨点衫袖。
偶书
赵蕃（宋代）

阴云不肯放朝阳，雾雨真成作早霜。
窗静网丝萦棐几，壁疏虫语撼藜床。
故人秦越自肥瘠，世事鹤凫随短长。
病不衔觞惟觅句，不须吟咏转凄凉。
浣溪沙
佚名（宋代）

十月开花是子真。小春分付与精神。折来含露晓妆新。暖意便从窗下见，粉容何待鉴中匀。宛然长似玉华清。
端午帖子·太上皇后阁
周必大（宋代）

两宫眉寿古来稀，节物年年盛禁闱。
桃印巧镌虫篆古，艾针斜映虎形威。
题放山堂
释绍昙（宋代）

一击牢关八字开，石头机路滑如苔。
危分险布知多少，排闼从渠辊入来。
答道先难交困新知二首 其二
吕南公（宋代）

孤坐念平昔，悽然垂涕洟。他乡二十游，故里四十归。

父老略已尽，后来异襟期。卑躬揖我进，反顾问我谁。

譬彼古器物，形模漫瑰奇。尧冠落战国，不贵理亦宜。

嘿塞习蹇吃，迟徊避横飞。秋风吹我须，萧飒近素丝。

多感属暮齿，难交困新知。
贞元末东院尝接事今西川武相公于兹三周谬领中宪徘徊厅宇多获文篇夏日即事因寄四韵
窦群（唐代）

重轩深似谷，列柏镇含烟。境绝苍蝇到，风生白雪前。

弹冠惊迹近，专席感恩偏。霄汉朝来下，油幢路几千。
戏题花片
许棐（宋代）

一片落花题一字，凑成一首怨春诗。纵横贴在窗纱上，巧似回文织锦时。
再用前韵不依次
陆游（宋代）

忆昨从戎丞相府，元瑜书檄仲宣诗。
云屯骑士临边日，鱼贯降胡献捷时。
史册误人悲壮志，关河回首负初期。
岂知二纪身犹在，衰鬓星星老侍祠。
出西湖至天竺
姜特立（宋代）

宝叔山前翠打围，涌金门外水涟漪。
出关便有渔讴起，底事公卿都不知。
池水二首
杨万里（宋代）

池底枯荷瘦不胜，池水新琢玉壶凝。
如何留到炎蒸日，上有荷花下有水。
坐沼上有怀京师冠盖
吴与弼（明代）

倦抛铅椠暂挥锄，浴罢观鱼听鸟呼。乘兴不知吟坐久，无端秋思绕皇都。
维阳怀古
周述（宋代）

广陵河上路，炀帝昔曾过。
不见琼花发，犹传《玉树》歌。
台荒衰柳在，宫废乱萤多。
欲问前朝事，悲风起夕波。
送黎君选之官兴业 其一
李云龙（明代）

南园文酒会，与子分尤亲。宝剑赠烈士，幽兰遗美人。

向来依北阙，亦得共芳晨。犹忆联镳去，香街踏玉尘。
游禅智寺
刘敞（宋代）

重冈斗上半浮云，行绕芳丛日已曛。蒙顶川原眼中见，扬州歌已竹西闻。

梵王重壁台先毁，古佛双林火亦焚。会看旃檀重满地，莫悲糜鹿向成群。
思佳客 其二 和梦窗咏半面髑髅
董俞（清代）

蝴蝶芳魂那可招。无端半面尚含娇。香埋秋藓藏罗袜，影断春含失翠翘。

金凤慧，玉环妖。剩留双妩待人描。劝君莫作繁华想，细雨飞花一夜消。
好事近（资中道上无双堠感怀作）
程垓（宋代）

别梦记春前，春尽苦无归日。想见鹊声庭院，误几回消息。

万重见恨万重山，无处说思忆。只有路傍双堠，也随人孤只。
和世美吉祥为别
韦骧（宋代）

山驿迢迢畏景舒，星轺不肯少踌躇。先之古寺图分袂，故约前驺幸柅车。

雾卷茗瓯分啜罢，风收谈麈赠言馀。虽知暂别非踰月，尚觊邮筒数惠书。
柬陈公聘兼怀盛子才 其一
黎民表（明代）

聆尔金闺赠，思余白石歌。共看杨柳暮，相隔海云多。

采服依丛桂，高轩映薜萝。椒潭风日美，倚棹一经过。
玉友初成戏作二首 其二
周紫芝（宋代）

旧交谁复可相忘，晚向林中得此郎。政恐大儿妨笑语，频呼小友共回翔。

坐来乌有聊为客，醉后无何即是乡。多谢故人分玉粒，夜灯和雨捣新香。
题证道寺
唐彦谦（唐代）

弯环青径斜，自是野僧家。满涧洗岩液，插天排石牙。

炉寒馀柏子，架静落藤花。记得逃兵日，门多贵客车。
和太尉戏赠高阳公
上官仪（唐代）

薰炉御史出神仙，云鞍羽盖下芝田。红尘正起浮桥路，

青楼遥芝御沟前。倾城比态芳菲节，绝世相娇是六年。

惯是洛滨要解珮，本是河间好数钱。翠钗照耀衔云发，

玉步逶迤动罗袜。石榴绞带轻花转，桃枝绿扇微风发。

无情拂袂欲留宾，讵恨深潭不可越。天津一别九秋长，

岂若随闻三日香。南国自然胜掌上，东家复是忆王昌。
和黄康侯推官二首 其一
范纯仁（宋代）

得请西台鬓已班，便乘骢马出齐山。举头桑梓休怀土，信脚伊嵩胜抱关。

憔悴精神宜早退，太平官职自多閒。三公天下称人杰，名迹何堪比数间。
投卢尚书
卢群玉（唐代）

无力不任为走役，有文安敢滞清平。

从来若把耕桑定，免恃雕虫误此生。
宿镜山欲访之寿忽闻浯思仲至约为南山之游不
丘葵（宋代）

镜山欲相访，马首已之乐。
常日对衿佩，此行如燕鸿。
将归逢所与，有约竟成空。
若到斋中日，为予传主翁。
偈颂十八首
释师体（宋代）

口朝鼻孔无空过，眼盖胡须有古风。
信彩骨头花十八，等閒掷出满盆红。
宝觉僧房
戴复古（宋代）

溪近泉声在枕边，月移梅影到窗前。
水沈烟冷灯花落，半夜酒醒人不眠。
嫦娥奔月
干宝（魏晋）

羿请无死之药于西王母，嫦娥窃之以奔月，将往，枚筮之于有黄。有黄占之曰：“吉。翩翩归妹，独将西行。逢天晦芒，毋恐毋惊。后且大昌。”嫦娥遂托身于月，是为“蟾蠩”。
清明南郊看桃过友成、崇正两书院遗址感赋 其一
许传霈（清代）

南山聚名迹，岁久苦沈湮。有桃芳山麓，络绎招游人。

游人爱春绿，谁能重斯文。藉得徵文献，我辈全其真。

丰碑立道左，风雨泣晨昏。鸿文不可识，手剔藓苔痕。

大书讲学处，成公遗泽存。吾怀东莱子，南宋走浙闽。

北山仁山继，婺学培本根。矧此友成号，赵氏实始振。

从学有乔葛，儒林作名臣。忠如李正节，浩气塞乾坤。

降至倪陈辈，授受实传薪。贤哲集于此，花鸟露精神。

弹指数百载，黍油麦苗新。池清閒澡濯，左右犹逢源。

想见侍坐暇，出入道义门。问碑碑不语，梨花满前村。
偈颂一百四十一首
释师范（宋代）

今朝九月九，谈禅不开口。
若是陶渊明，攒眉便回首。
篱边黄菊正芬披，一枝两枝三枝四五六七枝。
渔父词
方岳（宋代）

阴阴深树晚生烟，雨急归来失系船。
白鹭不惊沙水浅，依然共在绿杨边。
无题效义山体
程庭（清代）

幽兰咽露漂嫣紫，雌凤凄吟秋月死。富平年少娇无愁，一生玉软迷花底。

十二峰头聚碧烟，弹破湘江五十弦。青陵台下双栖鸟，不化鸳鸯化杜鹃。

无情网罥秋千索，行骢莫绾游丝弱。散云团雪不成声，银瓶绠断蛟龙攫。

玉钩斜湿疏疏雨，笙囊绣袜埋香土。横塘西畔袅西风，莲花褪尽莲房苦。
今年新先辈以遏密之际每有宴集必资清谈书此奉贺
赵嘏（唐代）

天上高高月桂丛，分明三十一枝风。满怀春色向人动，

遮路乱花迎马红。鹤驭回飘云雨外，兰亭不在管弦中。

居然自是前贤事，何必青楼倚翠空。
嘉禾颂七章章四句
吴泳（宋代）

中和既时，重颖既垂。
自响其本，岂不尔思。
送朴处士归新罗
顾非熊（唐代）

少年离本国，今去已成翁。客梦孤舟里，乡山积水东。

鳌沈崩巨岸，龙斗出遥空。学得中华语，将归谁与同。
劲节楼为孙节母作 其一
许学曾（清代）

仙家香引返魂清，续命丝长忏一生。似有天风楼上护，不教吹下步虚声。
哭刘司户二首 其一
李商隐（唐代）

离居星岁易，失望死生分。酒瓮凝馀桂，书签冷旧芸。

江风吹雁急，山木带蝉曛。一叫千回首，天高不为闻。
顾麟洲七十
孙继皋（明代）

有官不谒建章宫，垂老人钦片玉同。麟趾向歌公子瑞，虎头争羡旧家风。

星临华室凉初动，月度高城宴未终。明发小山看桂树，天香仙露一丛丛。
南轩夜坐
吴与弼（明代）

庭前诗已成，云间月未没。入户启南轩，无拘转真率。

草木发天香，遥夜清人骨。
又赠术士薛镜台二首
徐元杰（宋代）

儒流今以术为资，满腹星躔洞隐微。
自号镜台须自照，逢人休浪泄天机。
重阳舟次高邮
李新（宋代）

途远舟程未到家，此身谁念客天涯。
东篱乍破黄金蕊，旧鬓新天白雪牙。
莼美不须天酱豉，蟹肥无复羡鱼蝦。
白衣送酒知何在，疏放终难学杯嘉。
别袁州司户司马行 其二
彭龟年（宋代）

一见已草草，那堪更别离。事当防快意，学亦进潜思。

此道今谁语，如公岂我私。何时一窗下，重与论心期。
赋闰七夕牛女
方泽（宋代）

星筵前月沸笙歌，银汉仍今帝女过。乌鹊桥边重驻辇，凤凰机上复停梭。

香浮翠帐恩逾积，罗结蛛丝巧更多。独有空山云卧者，仙槎无路欲寻河。
南中题壁
方武子（宋代）

明月照齐州，玉龙棲欲起。
壮士肠夜回，寒衾泼秋水。
九叠
刘克庄（宋代）

和靖终身欠孟光，只留一鹤伴山房。
唐人未识花高致，苦欲为渠聘海棠。
水调歌头·天宇著垂象
朱敦儒（宋代）

天宇著垂象，日月共回旋。因何明月，偏被指点古来传。浪语修成七宝，漫说霓裳九奏，阿姊最婵娟。愤激书青奏，伏愿听臣言。诏六丁，驱狡兔，屏痴蟾。移根老桂，种在历历白榆边。深锁广寒宫殿，不许姮娥歌舞，按次守星躔。永使无亏缺，长对日团圆。
座上献元相公
赵嘏（唐代）

寂寞堂前日又曛，阳台去作不归云。

从来闻说沙吒利，今日青娥属使君。
送介甫行畿县
王令（宋代）

厩牧三年厌苦频，况令持斧似行春。
民氓堕窳怀宽政，吏士因循倚近亲。
被水田畴思货种，经冬鳏寡待周贫。
想今愈有江湖兴，亦欲同君一钓纶。
秋海棠四首 其三
秦廷璧（清代）

檀心半吐有余香，欲卷珠帘意兴长。秋影对人浑不语，红妆独自映斜阳。
挽喻夫人
员兴宗（宋代）

太丘落日东郊昏，兰风桂露啼幽痕。
年周九十笑语温，冲头雪矣花仍存。
仙裾拂拂始倚门，扶挟何必烦诸孙。
二鶵前起慰心魂，喻宗老人五院尊。
众口咽矣遍地恩，柔则之馀六四坤。
叹息行赠别胡思斋
刘崧（元代）

叹息复叹息，志士恒苦辛。少日不得意，暮年愧其身。

前有尊酒清且旨，酌酒奉君君莫止。人生最乐在相知，莫徇虚名轻跅弛。

市中屠贩还封侯，扬雄草玄空白头。浮云不尽万里意，白日长悬千古愁。

南山之阴多洞府，十年不归叹修阻。绿萝芳草淡风烟，君独胡为在尘土。

五云馆前花满津，紫骝蹀𨇾骄青春。春时禽鸟各自适，燕子低徊还附人。

江风萧萧吹水急，江寺钟残野鸟集。口中吟咏眼看山，细雨苍茫愁独立。

邓溪漉漉秋水泥，见尔令我欢相携。酒酣燕坐石盘岭，明月正在松林西。

近闻烟尘起闽广，官军驱驰日南上。郡邑无人豺虎行，道路萧条竟安往。

我思旧游湖水东，昔者登临今不同。常年九月章浦净，吴霜夜落青芙蓉。

芙蓉花开日欲暮，美人娟娟隔烟雾。一段愁心化綵云，至今飞绕河桥树。

今夕果何夕，别君还忆君。古来贤达常坎坷，慎尔出处超其群。
崇祯元年元日立春歌 其一
陈子壮（明代）

一统常逢第一编，春王正月繫元年。何如三朔班春候，累叶中兴岂偶然。
喜雪
韩琦（宋代）

始骇经冬雪，时飞但敛尘。谁知高厚意，顿与发生春。

已慰三农望，何妨万卉新。病翁聊一醉，欢喜过斯民。
江城子 其二
李好古（宋代）

平沙浅草接天长。路茫茫。几兴亡。昨夜波声，洗岸骨如霜。

千古英雄成底事，徒感慨，谩悲凉。

少年有意伏中行。馘名王。扫沙场。击楫中流，曾记泪沾裳。

欲上治安双阙远，空怅望，过维扬。
感怀诗一首
杜牧（唐代）

高文会隋季，提剑徇天意。扶持万代人，步骤三皇地。

圣云继之神，神仍用文治。德泽酌生灵，沈酣薰骨髓。

旄头骑箕尾，风尘蓟门起。胡兵杀汉兵，尸满咸阳市。

宣皇走豪杰，谈笑开中否。蟠联两河间，烬萌终不弭。

号为精兵处，齐蔡燕赵魏。合环千里疆，争为一家事。

逆子嫁虏孙，西邻聘东里。急热同手足，唱和如宫徵。

法制自作为，礼文争僭拟。压阶螭斗角，画屋龙交尾。

署纸日替名，分财赏称赐。刳隍𣤮万寻，缭垣叠千雉。

誓将付孱孙，血绝然方已。九庙仗神灵，四海为输委。

如何七十年，汗赩含羞耻。韩彭不再生，英卫皆为鬼。

凶门爪牙辈，穰穰如儿戏。累圣但日吁，阃外将谁寄。

屯田数十万，堤防常慑惴。急征赴军须，厚赋资凶器。

因隳画一法，且逐随时利。流品极蒙尨，网罗渐离弛。

夷狄日开张，黎元愈憔悴。邈矣远太平，萧然尽烦费。

至于贞元末，风流恣绮靡。艰极泰循来，元和圣天子。

元和圣天子，英明汤武上。茅茨覆宫殿，封章绽帷帐。

伍旅拔雄儿，梦卜庸真相。勃云走轰霆，河南一平荡。

继于长庆初，燕赵终舁襁。携妻负子来，北阙争顿颡。

故老抚儿孙，尔生今有望。茹鲠喉尚隘，负重力未壮。

坐幄无奇兵，吞舟漏疏网。骨添蓟垣沙，血涨滹沱浪。

秖云徒有征，安能问无状。一日五诸侯，奔亡如鸟往。

取之难梯天，失之易反掌。苍然太行路，剪剪还榛莽。

关西贱男子，誓肉虏杯羹。请数系虏事，谁其为我听。

荡荡乾坤大，曈曈日月明。叱起文武业，可以豁洪溟。

安得封域内，长有扈苗征。七十里百里，彼亦何尝争。

往往念所至，得醉愁苏醒。韬舌辱壮心，叫阍无助声。

聊书感怀韵，焚之遗贾生。
己己岁夏旱大热睡起偶成
曾几（宋代）

青天无云日亭午，群巫祷祈且呼舞。
老夫饶睡昏昏然，鼻息如雷汗如雨。
镫下课大儿锡熊古诗拈示一绝
曹锡淑（清代）

夜长镫火莫贫眠，喜汝翻诗绕膝前。汉魏遗风还近古，休教堕入野狐禅。
登卧龙山写怀二十八韵
刘基（明代）

白云在青天，
可望不可即。
浩歌梁甫吟，
忧来凭胸臆。
次韵蒋颖叔游西湖入南屏山
苏颂（宋代）

楼台高下满仙风，疑是蓬莱象帝宫。
湖面涵虚云漾漾，山腰藏景石珑珑。
松筠影出红尘外，钟梵声来碧落中。
薄暮将归起馀思，落霞飞鹜正横空。
春晴怀故园海棠二首 其二
杨万里（宋代）

竹边台榭水边亭，不要人随只独行。乍暖柳条无气力，淡晴花影不分明。

一番过雨来幽径，无数新禽有喜声。只欠翠纱红映肉，两年寒食负先生。